Id-Direttiva tal-Kummissjoni 98/85/KE
tal-11 ta' Novembru 1998
li temenda d-Direttiva tal-Kunsill 96/98/KE dwar it-tagħmir marittimu
(Test b'relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/98/KE ta' l-20 ta' Diċembru 1996 dwar it-tagħmir marittimu [1], u b'mod partikolari l-ewwel u t-tieni inċiżi tagħha,
(1) Billi, għall-għanijiet tad-Direttiva tal-Kunsill 96/98/KE, il-konvenzjonijiet internazzjonali, inkluża l-Konvenzjoni SOLAS ta' l-1974, u l-istandards ta' ttestjar huma dawk, flimkien ma' l-emendi tagħhom, fis-seħħ fid-data ta' l-adozzjoni ta' dik id-Direttiva;
(2) Billi l-emendi għall-Konvenzjoni SOLAS u għall-konvenzjonijiet internazzjonali oħra daħlu fis-seħħ mill-adozzjoni ta' dik id-Direttiva jew għandhom jidħlu fis-seħħ fi żmien qasir;
(3) Billi ġew stabbiliti regoli ġodda fir-rigward ta' tagħmir li għandu jitqiegħed abbord bastimenti permezz ta' dawk l-istrumenti;
(4) Billi d-Direttiva 96/98/KE għandha tiġi emendata bix-xieraq;
(5) Billi l-miżuri li għalihom hemm ipprovdut f'din id-Direttiva huma skond l-opinjoni tal-Kumitat stabbilit bl-Artikolu 12 tad-Direttiva tal-Kunsill 93/75/KEE [2], kif l-aħħar emendata bid-Direttiva tal-Kummissjoni 98/74/KE [3],
ADOTTAT DIN ID-DIRETTIVA:
L-Artikolu 1
Id-Direttiva 96/98/KE hija emendata kif ġej:
1. L-Artikolu 2 huwa emendat kif ġej:
(a) Il-punt (ċ) huwa sostitwit b'dan li ġej:
"(ċ) "tagħmir tar-radjukomunikazzjonijiet" għandu jfisser it-tagħmir meħtieġ skond il-Kapitolu IV tal-Konvenzjoni SOLAS ta' l-1974 fil-verżjoni fis-seħħ fl-1 ta' Jannar 1999, u t-tagħmir tar-radjutelefonija ta' dgħajjes ta' salvataġġ meħtieġ bir-Regolament III/6.2.1 ta' l-istess Konvenzjoni;"
(b) Fil-punti (d) u (n), il-kliem "id-data ta' l-adozzjoni ta' din id-Direttiva" huwa sostitwit b' "l-1 ta' Jannar 1999".
2. L-Anness A huwa sostitwit bit-test ta' l-Anness li jinsab ma' din id-Direttiva.
L-Artikolu 2
1. L-Istati Membri għandhom iġibu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma' din id-Direttiva, l-aktar tard, sat-30 ta' April 1999. Għandhom javżaw minnufih b'dan lill-Kummissjoni.
Meta l-Istati Membri jadottaw dawn id-dispożizzjonijiet, għandu jkun fihom referenza għal din id-Direttiva jew għandhom ikunu akkumpanjati b'dik ir-referenza fl-okkażjoni tal-pubblikazzjoni uffiċjali tagħhom. L-Istati Membri għandhom jistabbilixxu kif għandha ssir dik ir-referenza.
2. L-Istati Membri għandhom jikkomunikaw lill-Kummissjoni id-dispożizzjonijiet prinċipali tal-liġi nazzjonali li huma jadottaw fil-kamp kopert b'din id-Direttiva.
L-Artikolu 3
Din id-Direttiva għandha tidħol fis-seħħ fit-tielet jum ta' wara l-pubblikazzjoni tagħha fil-Ġurnal Uffiċjali tal-Komunitajiet Ewropej.
L-Artikolu 4
Din id-Direttiva hija indirizzata lill-Istati Membri kollha.
Magħmula fi Brussel, fil-11 ta' Novembru 1998.